Na peniaze z tipovania odkázaný nie je. Šéfuje maklérskej firme a na Manhattane má byt za 2,8 milióna dolárov. Načo potom skúšal šťastie v lotérii? Z čistej zvedavosti.
Američan Robert Fagenson tvrdí, že tikety vypĺňal dvakrát týždenne presne dve desaťročia. Zakaždým si zvolil tú istú skupinu čísel. Koncom decembra mu cifry priniesli druhé miesto v newyorskej lotérii a prilepšil si o 65 243 dolárov. Uhádol päť čísel zo šiestich.
Rodinné dátumy
Šesťdesiatšesťročný Fagenson strávil väčšinu svojej kariéry na newyorskej burze. Lotériu sa rozhodol vyskúšať, aby videl, či vôbec je možné uspieť s náhodným súborom čísel. "Chcel som vedieť, či to funguje. Teraz vidím, že áno," vyhlásil úspešný burzový maklér.
Skupinu čísel, ktorú používal dvadsať rokov, si zvolil prozaicky – k dátumu narodenia manželky pridal dátum výročia a narodenia svojich dvoch dcér.
Pochopiteľne, kým mu čísla priniesli šťastie, na tipovaní aj stratil. Investoval dohromady 5 800 dolárov. Výherná suma Fagensona motivovala natoľko, že by rád v tipovaní pokračoval. Prakticky sa mu vrátil peňažný dar, ktorý v roku 2011 poslal zvieraciemu útulku na Long Islande.